## Odluka o sanaciji Kliničkog bolničkog centra "Sestre milosrdnice"

### NN 35/2013 (25.3.2013.), Odluka o sanaciji Kliničkog bolničkog centra "Sestre milosrdnice"

VLADA REPUBLIKE HRVATSKE

640

Na temelju članka 4. stavka 3. Zakona o sanaciji javnih ustanova (»Narodne novine«, broj 136/2012), Vlada Republike Hrvatske je na sjednici održanoj 21. ožujka 2013. godine donijela

ODLUKU

O SANACIJI KLINIČKOG BOLNIČKOG CENTRA »SESTRE MILOSRDNICE«

I.

Ovom Odlukom uređuje se postupak i način provođenja sanacije zdravstvene ustanove Kliničkog bolničkog centra »Sestre milosrdnice«, kojoj je osnivač Republika Hrvatska.

II.

Postupak sanacije provodi se radi nemogućnosti pokrivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te povećanja kvalitete i efikasnosti u obavljanju djelatnosti Kliničkog bolničkog centra »Sestre milosrdnice«.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Kliničkog bolničkog centra »Sestre milosrdnice« u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i pacijenata na koje Klinički bolnički centar »Sestre milosrdnice« nije mogao utjecati,

– troškova na koje je Klinički bolnički centar »Sestre milosrdnice« mogao utjecati,

– ugovorenih cijena usluga i limita dodijeljenih od strane Hrvatskog zavoda za zdravstveno osiguranje te ostalih prihoda Kliničkog bolničkog centra »Sestre milosrdnice«;

2. pregovore s vjerovnicima;

3. podmirivanje obveza;

4. otpis potraživanja;

5. svođenje rokova ispunjavanja novčanih obveza u zakonom utvrđene rokove;

6. provođenje Programa sanacije, kojim se utvrđuju mjere reorganizacije i racionalizacije poslovanja Kliničkog bolničkog centra »Sestre milosrdnice« kojima će se osigurati stabilnost poslovanja i onemogućiti stvaranja novih gubitaka.

IV.

U postupak sanacije ulaze obveze i potraživanja Kliničkog bolničkog centra »Sestre milosrdnice« utvrđeni na dan 31. prosinca 2012. godine.

Obveze Kliničkog bolničkog centra »Sestre milosrdnice« podmirit će se na teret sredstava državnog proračuna Republike Hrvatske, od strane Ministarstva financija.

Hrvatski zavod za zdravstveno osiguranje, nakon provedenih pregovora s vjerovnicima Kliničkog bolničkog centra »Sestre milosrdnice«, dostavit će Ministarstvu financija specifikaciju obveza po vjerovnicima i rokovima plaćanja.

Nakon što Hrvatski zavod za zdravstveno osiguranje zaključi s vjerovnicima iz stavka 3. ove točke ugovore o iznosima i rokovima podmirenja obveza Kliničkog bolničkog centra »Sestre milosrdnice«, isti otpisuje potraživanja prema Hrvatskom zavodu za zdravstveno osiguranje utvrđena na dan 31. prosinca 2012. godine.

V.

Za provođenje sanacije Kliničkog bolničkog centra »Sestre milosrdnice« imenuje se sanacijski upravitelj i Sanacijsko vijeće sastavljeno od predstavnika Ministarstva zdravlja (predsjednik Sanacijskog vijeća), Ministarstva financija i Kliničkog bolničkog centra »Sestre milosrdnice«.

Odluke Sanacijskog vijeća donose se jednoglasno.

VI.

Ministar zdravlja obvezan je donijeti Naputak o metodologiji izrade i provođenju Programa sanacije zdravstvene ustanove u roku od 10 dana od dana stupanja na snagu ove Odluke.

Sanacijsko vijeće Kliničkog bolničkog centra »Sestre milosrdnice« iz točke V. ove Odluke obvezno je donijeti Prijedlog programa sanacije Kliničkog bolničkog centra »Sestre milosrdnice« u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo zdravlja obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Kliničkog bolničkog centra »Sestre milosrdnice«.

Sanacijski upravitelj, Sanacijsko vijeće i Ministarstvo zdravlja, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova, te se na njih na odgovarajući način primjenjuju odredbe članaka 57. do 63. Zakona o zdravstvenoj zaštiti (»Narodne novine«, br. 150/2008, 71/2010, 139/2010, 22/2011, 84/2011, 12/2012, 35/2012, 70/2012 i 144/2012) i važećeg Statuta Kliničkog bolničkog centra »Sestre milosrdnice«.

VIII.

Sanacijski upravitelj Kliničkog bolničkog centra »Sestre milosrdnice« za svoj rad je odgovoran Sanacijskom vijeću Kliničkog bolničkog centra »Sestre milosrdnice«, ministru zdravlja i Vladi Republike Hrvatske.

Visina plaće sanacijskog upravitelja Kliničkog bolničkog centra »Sestre milosrdnice« utvrđuje se na način i u visini kao i plaća ravnatelja Kliničkog bolničkog centra »Sestre milosrdnice«.

Sredstva potrebna za financiranje sanacijskog upravitelja Kliničkog bolničkog centra »Sestre milosrdnice« osigurava Klinički bolnički centar »Sestre milosrdnice«.

Naknade članovima Sanacijskog vijeća Kliničkog bolničkog centra »Sestre milosrdnice« utvrđuju se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

Sredstva potrebna za financiranje Sanacijskog vijeća Kliničkog bolničkog centra »Sestre milosrdnice« osiguravaju se u državnom proračunu Republike Hrvatske, na razdjelu Ministarstva zdravlja.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Kliničkog bolničkog centra »Sestre milosrdnice«, prestaju ovlasti tijela upravljanja ove zdravstvene ustanove.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/102

Urbroj: 50301-04/04-13-2

Zagreb, 21. ožujka 2013.

Predsjednik

Zoran Milanović, v. r.

Odluka, NN 35/2013-640